Lav et referat af nedenstående tekst:

Tekst:
Den danske liga får glæde af endnu en stor stjerne. Som TV 2 SPORT erfarede tirsdag , skifter den danske landsholdsprofil Henrik Toft Hansen til Mors-Thy fra franske Paris. Det meddeler klubben i en pressemeddelelse. Den 35-årige stregspiller er blevet udstyret med en 3-årig kontrakt, der løber fra sommeren 2023. - Det føles dejligt, at det endelig er på plads, og at jeg endelig kan komme ud med en fantastisk nyhed, siger Henrik Toft Hansen til TV 2 SPORT. - Det er noget, jeg ser rigtig meget frem til, og det bliver fantastisk. Vender hjem Når Henrik Toft Hansen stempler ind på Mors-Thy-holdet, er det langt fra første gang, han trækker i den blå trøje. Stregspilleren spillede nemlig sine første senior-år i klubben HF Mors - den ene af Mors-Thy Håndbolds to moderklubber, - hvor han forinden også spillede som ungdomsspiller. I sæsonen 2004/05 var han blandt andet med til at spille Mors-Thy i ligaen for første gang nogensinde. - I Mors-Thy Håndbold er vi stolte af at kunne tiltrække en kapacitet og et navn som Henrik Toft Hansen, og at en topspiller, der så sent som i januar vandt EM-medaljer med Danmark, vælger vores klub, er i den grad en kvalitetsstempling af Mors-Thy Håndbold, siger salgsdirektør HP Madsen i en pressemeddelelse. Siden starten i Mors-Thy har Toft Hansen spillet i de følgende både danske og udenlandske klubber: Aalborg Håndbold, AG København, Bjerringbro-Silkeborg, HSV Hamburg, SG Flensburg-Handewitt og PSG. Derudover har han vundet OL-guld, VM-guld og EM-guld med landsholdet, mens han også er både tysk og fransk mester. Mors-Thy nåede slutspillet i den forgangne sæson og sluttede som nummer seks. Henrik Toft skriver sig nu på listen over danske stjernespillere, der vender hjem til den danske liga. Mikkel Hansen starter i Aalborg om et par uger, mens Niklas Landin, Rasmus Lauge og Simon Hald ligeledes vender hjem til Danmark næste sommer.

Referat:
Landsholdsprofilen Henrik Toft Hansen vender i 2023 hjem til Danmark og Mors-Thy, hvor han også startede sin seniorkarriere.